નકામા મશીનોથી ભરેલી, ભંગાર જેવી એ ફેક્ટરીમાં શિયાળાના એક દિવસે, કેદમાંથી છૂટ્યા પછી હેર એમોન ગેટે શિન્ડલર કુટુંબને મળવા માટે અને તેમનો આભાર માનવા માટે આવી ચડ્યો. ડાયાબીટિસને કારણે એસએસ કોર્ટે તેને બર્સેલ્યુની જેલમાંથી મુક્ત કર્યો હતો. મેડલ વગરના ગણવેશનો એક કોટ તેણે પહેર્યો હતો. તેની આ મુલાકાતના કારણો બાબતે ઘણી અફવાઓ ઊડી હતી, જે આજ સુધી સાંભળવા મળે છે! કેટલાકના મત પ્રમાણે ગેટે મદદની આશાએ આવ્યો હતો, બીજા કોઈક એવું માનતા હતા કે ઓસ્કર પાસે તેની કોઈક અમાનત પડેલી હતી, રોકડ રકમ કે પછી ક્રેકોવમાં એમોને કરેલા છેલ્લા સોદાઓના પરીણામ સ્વરૂપ એવું જ બીજું કશુંક, જેમાં ઓસ્કરે એમોનના એજન્ટની ભૂમિકા અદા કરી હોય! ઑફિસમાં ઓસ્કરની નજીક કામ કરતા કેટલાક લોકો માનતા હતા કે એમોને ઓસ્કરને બ્રિનલિટ્ઝના વહીવટીતંત્રમાં કોઈક હોદ્દો આપવાની વિનંતી પણ કરી હતી. તેને કોઈ કામનો અનુભવ ન હતો એવું તો કોઈ કહી શકે તેમ હતું નહીં! હકીકતે એમોનના બ્રિનલિટ્ઝ ખાતે આવવાના આ ત્રણેય હેતુઓ સાચા હોવાની શક્યતા હતી, પરંતુ ઓસ્કરે તેના એજન્ટ તરીકે કામ કર્યું હોવાની કોઈ શક્યતા દેખાતી નથી.